Politicamain, chapis Vus?
Ils dretgs dal pievel er en rumantsch

(anr/ld) 

Tge è ina “elecziun da maiorz”? Tge vul dir “cumular”? Tge muntada ha ina petiziun? Pudain nus votar electronicamain? Durant in onn da - elecziuns èn talas dumondas zunt actualas. Explicaziuns dat la nova broschura: Politicamain, chapis Vus? Curtas e cleras respostas sin quellas dumondas chatt’ins en la nova broschura, edida per il giubileum “200 onns chanzlia federala”. La broschura en il format d’ina carta postala dilucidescha sin 40 paginas ils dretgs politics da las burgaisas e dals burgais en la confederaziun. Dad “administraziun federala” fin a “vusch supplementara” explitgescha il cudeschet 50 pleds ils pli impurtants davart ils temas elecziuns e votaziuns. Però betg mo il fatg che nus pudain eleger e votar, betg mo ils vasts dretgs politics èn in segn caracteristic da la vita politica en Svizra, mabain er la plurilinguitad. Ella munta ina sfida speziala. L’infurmaziun politica e la discussiun ston adina puspè surventscher ils cunfins linguistics. Questa broschura po esser utila en quest connex. Ella porscha las expressiuns tecnicas respectivas en tschintg linguas: rumantsch, tudestg, franzos, talian ed englais.

Las broschuras separadas tenor las linguas pon ins retrair gratuitamain da la secziun infurmaziun e communicaziun da la chanzlia federala, 3003 Berna. Plinavant pon ins la retrair a chaschun d’ina visita da l’exposiziun “200 onns chanzlia federala” en il Käfigturm a Berna; ella è averta al public fin ils 5 da fanadur 2003.